                    ORDIN   Nr. 195 din 20 aprilie 2007

privind modificarea şi completarea Ordinului ministrului administraţiei şi internelor nr. 718/2005 pentru aprobarea Criteriilor de performanţă privind structura organizatorică şi dotarea serviciilor voluntare pentru situaţii de urgenţă

EMITENT:      MINISTERUL INTERNELOR ŞI REFORMEI ADMINISTRATIVE

PUBLICAT  ÎN: MONITORUL OFICIAL  NR. 288 din  2 mai 2007

    Având în vedere prevederile art. 32 alin. (3) din Legea nr. 307/2006 privind apărarea împotriva incendiilor,

    în temeiul art. 9 alin. (4) din Ordonanţa de urgenţă a Guvernului nr. 63/2003 privind organizarea şi funcţionarea Ministerului Administraţiei şi Internelor, aprobată cu modificări şi completări prin Legea nr. 604/2003, cu modificările şi completările ulterioare,

    ministrul internelor şi reformei administrative emite următorul ordin:

    ART. 1

    Anexa la Ordinul ministrului administraţiei şi internelor nr. 718/2005 pentru aprobarea Criteriilor de performanţă privind structura organizatorică şi dotarea serviciilor voluntare pentru situaţii de urgenţă, publicat în Monitorul Oficial al României, Partea I, nr. 636 din 20 iulie 2005, se modifică şi se completează după cum urmează:

    1. La articolul 2, litera b) se modifică şi va avea următorul cuprins:

    "b) grupă de intervenţie - structură formată din personal voluntar şi angajat care încadrează o autospecială de intervenţie."

    2. La articolul 3, alineatul (3) se modifică şi va avea următorul cuprins:

    "(3) Până la asigurarea dotării la nivelul prevăzut de reglementările în vigoare, consiliile locale încheie, în mod obligatoriu, contracte sau convenţii de intervenţie cu alte consilii locale sau cu operatorii economici care au constituite servicii voluntare/private dotate cu autospeciale de intervenţie."

    3. Articolul 4 se modifică şi va avea următorul cuprins:

    "ART. 4

    (1) Constituirea, dimensionarea şi dotarea structurilor serviciilor voluntare pentru situaţii de urgenţă se fac pe baza următoarelor criterii:

    a) numărul de gospodării/locuinţe individuale din sectorul de competenţă;

    b) tipurile de riscuri identificate în profil teritorial.

    (2) Dotarea serviciilor voluntare cu autospeciale pentru stingerea incendiilor se face avându-se în vedere ca o autospecială de intervenţie să revină la cel mult 2000 de gospodării/locuinţe individuale."

    4. Articolul 5 se modifică şi va avea următorul cuprins:

    "ART. 5

    (1) Serviciul voluntar este condus de un şef, profesionist în domeniu, şi are în componenţă, în mod obligatoriu, următoarele structuri:

    a) un compartiment pentru prevenire;

    b) una sau mai multe formaţii de intervenţie, salvare şi prim ajutor, denumite în continuare formaţii de intervenţie.

    (2) Pentru efectuarea lucrărilor de întreţinere, a reviziilor şi reparaţiilor la mijloacele de intervenţie din dotare, serviciile voluntare pot să îşi organizeze ateliere proprii de reparaţii."

    5. Articolul 6 se modifică şi va avea următorul cuprins:

    "ART. 6

    Compartimentul pentru prevenire are ca principale atribuţii prevenirea producerii unor situaţii de urgenţă, prin acţiuni de îndrumare şi control în localităţile în care îşi desfăşoară activitatea."

    6. La articolul 7, alineatele (2), (3), (4) şi (5) se modifică şi vor avea următorul cuprins:

    "(2) Formaţia de intervenţie are în compunere grupe de intervenţie şi/sau echipe specializate.

    (3) Grupele de intervenţie se organizează în funcţie de atribuţiile pe care le au, precum şi în raport cu categoriile şi tipurile de autospeciale folosite pentru îndeplinirea atribuţiilor lor.

    (4) Echipele specializate sunt constituite în funcţie de tipurile de riscuri identificate în sectorul de competenţă, pe următoarele domenii principale: incendii, înştiinţare-alarmare, cercetare-căutare, deblocare-salvare, sanitar, evacuare, protecţie chimică, radiologică, biologică şi nucleară, transmisiuni şi suport logistic.

    (5) Dotarea grupelor de intervenţie şi echipelor specializate este prevăzută în anexa nr. 1."

    7. La articolul 9, alineatele (1), (2) şi (3) se modifică şi vor avea următorul cuprins:

    "ART. 9

    (1) La amplasarea în teritoriu a formaţiilor de intervenţie ale serviciului voluntar se ţine seama de timpul mediu de alertare: în funcţie de anotimp şi de ora la care s-a produs situaţia de urgenţă - 5 - 10 minute.

    (2) Timpul de răspuns are următoarele limite maxime:

    1. la operatorii economici, din subordinea consiliului local, care prezintă risc ridicat - 15 minute;

    2. în cel mai îndepărtat punct al sectorului de competenţă stabilit - 20 de minute;

    3. în celelalte localităţi sau la ceilalţi operatori economici cu care s-au încheiat contracte sau convenţii de intervenţie - 30 de minute.

    (3) Criteriile operaţionale prevăzute la alin. (1) şi (2), respectiv timpul mediu de alertare şi timpul de răspuns, se corelează, după caz, cu criteriul complementarităţii dat de existenţa în sectorul de competenţă a serviciilor private pentru situaţii de urgenţă."

    8. Articolul 10 se modifică şi va avea următorul cuprins:

    "ART. 10

    Pentru asigurarea permanentă a intervenţiei, conducătorul/conducătorii autospecialei/autospecialelor de intervenţie efectuează serviciul în ture, conform regulamentului propriu de organizare şi funcţionare."

    9. Articolul 11 se modifică şi va avea următorul cuprins:

    "ART. 11

    (1) Serviciile voluntare se clasifică în funcţie de componenta preventivă, de dotare şi de tipul intervenţiei, astfel:

    a) serviciu de categoria I - având în formaţia de intervenţie doar echipe specializate, pe tipuri de riscuri;

    b) serviciu de categoria a II-a - având în formaţia de intervenţie grupe care încadrează autospeciale, altele decât cele pentru stingerea incendiilor, precum şi echipe specializate, pe tipuri de riscuri;

    c) serviciu de categoria a III-a - având în formaţia de intervenţie grupe de intervenţie, dintre care una încadrează o autospecială pentru stingerea incendiilor, şi echipe specializate, pe tipuri de riscuri;

    d) serviciu de categoria a IV-a - având în formaţia de intervenţie grupe de intervenţie, dintre care cel puţin două încadrează autospeciale pentru stingerea incendiilor, şi echipe specializate, pe tipuri de riscuri.

    (2) Toate categoriile de servicii voluntare au în compunere, în mod obligatoriu, un compartiment pentru prevenirea situaţiilor de urgenţă."

    10. Articolul 12 se modifică şi va avea următorul cuprins:

    "ART. 12

    (1) Serviciul voluntar se încadrează cu personal angajat şi cu personal voluntar.

    (2) Personalul angajat şi cel voluntar trebuie să corespundă cerinţelor de pregătire fizică şi psihică şi să aibă aptitudinile necesare în vederea îndeplinirii atribuţiilor specifice.

    (3) În serviciul voluntar, funcţiile de şef serviciu şi conducător autospeciale se încadrează, în mod obligatoriu, cu personal angajat.

    (4) La încadrare şi anual personalul serviciului voluntar este supus controlului medical, în condiţiile legii.

    (5) Personalul angajat trebuie să aibă calificarea necesară, conform reglementărilor în vigoare.

    (6) Funcţiile personalului din serviciul voluntar sunt următoarele:

    a) şef serviciu;

    b) şef compartiment pentru prevenire;

    c) specialist pentru prevenire;

    d) şef formaţie intervenţie, salvare şi prim ajutor;

    e) şef grupă de intervenţie;

    f) şef echipă specializată;

    g) servant;

    h) conducător autospeciale.

    (7) Promovarea personalului se face ierarhic, începând cu funcţia de bază, în condiţiile legii."

    11. Articolul 14 se modifică şi va avea următorul cuprins:

    "ART. 14

    Grupele de intervenţie se încadrează cu personal stabilit conform prevederilor instrucţiunilor şi cărţilor tehnice de utilizare a autospecialelor."

    12. La articolul 16, după alineatul (5) se introduc două noi alineate, alineatele (6) şi (7), cu următorul cuprins:

    "(6) Pentru colaborare la acţiunile de limitare şi înlăturare a urmărilor situaţiilor de urgenţă, consiliile locale care au constituite servicii voluntare pot încheia protocoale cu asociaţiile profesionale şi organizaţiile neguvernamentale cu atribuţii în domeniu.

    (7) Inspectoratele judeţene controlează, cel puţin o dată pe an, toate serviciile voluntare pentru situaţii de urgenţă, în ceea ce priveşte constituirea, dotarea şi încadrarea acestora, câte un exemplar din documentul încheiat cu această ocazie fiind înaintat în luna decembrie Inspectoratului General pentru Situaţii de Urgenţă, consiliului judeţean şi instituţiei prefectului, pentru dispunerea măsurilor necesare îmbunătăţirii activităţii pe această linie."

    13. Anexa nr. 1 la criteriile de performanţă se modifică şi va avea următorul cuprins:

                          "DOTAREA

    grupelor de intervenţie şi echipelor specializate

    1. Grupe de intervenţie

____________________________________________________________________

Nr.  Tipul grupei de intervenţie                 Dotarea

crt.

____________________________________________________________________

  1. Salvare şi prim ajutor           - ambulanţă

  2. Stingerea incendiilor            - autospecială

  3. Intervenţie la înălţime          - autoscară

  4. Descarcerare                     - autospecială de descarcerare

  5. Decontaminare şi protecţie CRBN  - autospecială

____________________________________________________________________
    NOTĂ:

    Fiecare autospecială are în dotare aparatură, echipament şi complete de protecţie, mijloace de transmisiuni, accesorii, substanţe şi alte materiale specifice, conform cărţilor tehnice şi instrucţiunilor de exploatare.

    2. Echipe specializate

    Dotarea echipelor specializate se realizează pe baza normelor emise potrivit art. 65 alin. (2) din Legea nr. 481/2004 privind protecţia civilă, cu modificările şi completările ulterioare."

    14. În anexa nr. 2 la criteriile de performanţă, la poziţia 3 sintagma "formaţii, echipaje/grupe şi echipe" se înlocuieşte cu sintagma "grupe de intervenţie".

    15. După punctul VIII.2 din anexa nr. 3 la criteriile de performanţă se introduce un nou punct, punctul VIII.3, cu următorul cuprins:

    "VIII.3. Graficul de informare publică."

    16. În anexa nr. 4 la criteriile de performanţă, la capitolul 2 şi 3 sintagma "echipajelor/grupelor" se înlocuieşte cu sintagma "grupelor de intervenţie".

    ART. 2

    Prezentul ordin se publică în Monitorul Oficial al României, Partea I.

              Ministrul internelor şi reformei administrative,

                              Cristian David

                              ---------------
